钦定古今图书集成/明伦汇编/官常典/第495卷 > 乌重引
## 钦定古今图书集成/明伦汇编/官常典/第495卷 > 乌重引

按《唐书》本传：“重引，字保君，河东将承玭子也。少为潞
牙将，兼左司马，节度使卢从史奉诏讨王承宗，阴与
贼连。吐突承璀将图之，以告重引，乃缚从史。帐下士
持兵合讙，重引叱曰：‘天子有命，从者赏，违者斩’！士敛
手还部，无敢动。宪宗嘉其功，擢河阳节度使，封张掖
郡公。帝讨淮、蔡，诏重引以兵压贼境，割汝州隶其军”，
与李光颜相犄角，大小百馀战，凡三年。贼平，再迁检
校司空，进邠国公，徙横海军。建言：“河朔能拒朝命者，
盖刺史失权，镇将领军能作威福也。使刺史得职，大
帅虽有禄山、思明之奸，能据一州为叛哉？臣所管三
州，辄还刺史职，各主其兵。”因请废景州，法制修立，时
以为宜。讨王廷凑也。出屯深州，方朝廷号令乖迕，贼
寖不制，重引久不敢进。穆宗以为观望，诏杜叔良代
之，以重引为太子太保。长庆末，以检校司徒、同中书
门下平章事为山南西道节度使。召至京师，改节度天平军。文宗初，真拜司徒。李同捷请袭父位，帝方务
静安，授同捷兖海，以重引耆将，兼节度沧景，以齐州
隶军。未几卒，年六十七，赠太尉，谥懿穆。重引出行伍，
善抚士，与下同甘苦。蔡将李端降重引，蔡人执其妻
杀之，妻呼曰：“善事乌仆射！”得士心大抵如此。待官属
有礼，当时有名士如温造、石洪皆在幕府。既殁，士二
十馀人刲股以祭。子汉弘嗣爵。居母丧，夺为左领军
卫将军，固辞，帝嘉许之。